दुनिया भर में भारत को पत्रकारिता के पेशे के लिए तीसरा सबसे खतरनाक देश ऐसे ही नहीं माना जाता है। पिछले पच्चीस वर्षों में पचासों पत्रकार अपनी पत्रकारीय अभिव्यक्ति की वजह से जान गंवा चुके हैं। अलग-अलग प्रशासनिक व्यवस्थाओं और निजी संगठनों/गिरोहों के हाथों प्रताड़ित होने वाले पत्रकारों की तादाद भी हज़ारों में हैं। जिसे हम सोशल मीडिया कहते हैं, उस पर हर रोज़ गालियां खाने वाले और धमकियां पाने वाले पत्रकारों-लेखकों-कलाकारों की तो गिनती ही कर पाना मुश्क़िल है। अभिव्यक्ति की स्वतंत्रता के मामले में भारत दुनिया के 180 देशों में 136वें क्रम पर ऐसे ही नहीं पड़ा हुआ है।